આ પ્રસ્તાવને બોર્ડની સભાએ મંજૂર કર્યો હતો. જેથી હવે બી ગ્રૂપ સાથે પાસ થયેલો વિદ્યાર્થી ગણિતની પરીક્ષા આપી એ ગ્રૂપના પ્રવેશ માટે પણ લાયક બનશે. પરંતુ જે વર્ષે વિદ્યાર્થીએ ધો.૧૨ સાયન્સ બાયોલોજી સાથે પાસ કર્યું હશે તેના એક વર્ષ પછી જ ગણિતની પરીક્ષા આપી શકશે. જેથી માર્ચ-૨૦૧૮માં બાયોલોજી સાથે પરીક્ષા પાસ કરનારા વિદ્યાર્થીઓ હવે માર્ચ-૨૦૧૯માં ગણિતની પરીક્ષા આપી ઈજનેરીમાં પ્રવેશ માટે લાયક બની શકશે. આ નિર્ણયના પગલે અનેક વિદ્યાર્થીઓ કે જેઓ બી ગ્રૂપમાં પાસ થયા છે પરંતુ સારા ટકા ન હોવાના લીધે મેડિકલ-ડેન્ટલમાં પ્રવેશ મેળવી શકતા નથી, તેઓ ગણિતની પરીક્ષા આપી ઈજનેરીમાં પ્રવેશ મેળવી શકશે. આ અંગે કેતન પટેલે જણાવ્યું હતું કે, ધો.૧૨ બાયોલોજી સાથે પાસ કરનાર ગણિતની પરીક્ષા આપવા માગતો હોય તો તેને મંજૂરી આપવી તે અંગેનો પ્રસ્તાવ રજૂ કરાયો હતો. જેને સામાન્ય સભાએ મંજૂર કર્યો છે. જેથી બાયોલોજી સાથે પરીક્ષા પાસ કરનારા વિદ્યાર્થી એક વર્ષ પછી ગણિતની પરીક્ષા આપી ઈજનેરી સહિતના એ ગ્રૂપના અભ્યાસક્રમોમાં પ્રવેશ માટે લાયક બનશે.